Her er alle Messis 79 Barcelona-scoringer i 2012

(VG Nett) Lørdag kveld satte Lionel Messi (25) punktum for et enestående fotballår med sin 91. scoring i 2012. Her kan du se alle argentinerens 79 fulltreffere for Barcelona de siste 12 månedene.

Jørgen B. Hoff

Endre Alsaker-Nøstdahl

Oppdatert 23. desember 2012

Artikkelen er over syv år gammel

Den superproduktive argentineren skriver fotballhistorie stort sett hver gang han snører på seg fotballskoene, og Twitter-kontoen @MessiStats dokumenterer det aller meste av tallmateriale han etterlater seg, og her er noen av nøkkeltallene fra året da Messi passerte Gerd Müllers rekordår, 1972, med god margin.

På 69 kamper for klubb og landslag ble uttellingen smått ufattelige 91 mål.

25-åringen har spilt 60 kamper for Barcelona og scoret 79 mål. Samtlige av fulltrefferne for klubblaget kan ses i videovinduet øverst i artikkelen. Det 79. og siste ble scoret i gårsdagens 3-1 seier borte mot Real Valladolid .

59 av fulltrefferne kom i La Liga, hvor Messi har 38 opptredener.

I Champions League, turneringen hvor han har blitt toppscorer fire sesonger på rad, har uttellingen vært 13 mål på 12 kamper.

Copa del Rey, den spanske cupen, er den eneste turneringen der Messi har et lavere scoringssnitt enn ett mål per kamp. I 2012 har det blitt fem mål på åtte kamper. I tillegg scoret han to mål på to kamper i supercupen mot seriemester Real Madrid i august.

Tidenes landslagsår

Også på landslaget har han hatt sitt statistisk beste år noensinne når det kommer til antallet mål. Han har tidligere blitt beskyldt for ikke å gjenskape den samme magien for «La Albiceleste» som på klubblaget, men etter 12 mål på ni landskamper i 2012, har kritikken stilnet.

I den pågående VM-kvalifiseringen har han scoret fem mål på fem kamper. I tillegg har det blitt syv mål på fire treningskamper, hvorav to hat trick mot henholdsvis Sveits og Brasil.

Han har fordelt målene jevnt over hele året, og den eneste måneden han ikke har tegnet seg på scoringslisten, var i juli. Da ferierte han. Giftigst var han i mars. Da ble det 13 mål på syv kamper. Hans tyngste periode var i september, hvor det ble fem mål på syv kamper.

31 av 37 lag

Siden han ble pappa til sønnen Thiago i begynnelsen av november har han scoret 18 mål på 1112 minutter. Det tilsvarer en scoring hvert 62. minutt.

Avslutningsvis har han møtt 37 forskjellige motstandere i løpet av 2012. Bare seks av dem har unngått Messi-mål imot: Benfica, Celta Vigo, Chelsea, Villarreal, Peru og Saudi-Arabia.

Så gjenstår det å se om 2013 blir et like godt år for argentineren, som allerede har rundet 40 mål for klubb- og landslag siden sesongstart.

Publisert: 23.12.12 kl. 21:00 Oppdatert: 23.12.12 kl. 22:06

Les også